STAVANGER/OSLO (TV 2): 24-åringen som saksøkte frisør Merete Hodne for å ha nektet henne adgang til frisørsalongen fordi hun brukte hijab, har nå sluttet å bruke hodeplagget.

Det bekreftet Malika Bayan først til Jærbladet.

– Jeg går gjennom en stor endring i livet mitt. Akkurat nå er det tøffe tak. Det er kun tilfeldigheter som gjør at jeg tar den av nå, og jeg forstår godt at timingen kan oppleves som dårlig, sier Bayan til TV 2.

Hun har selv publisert en rekke bilder av seg selv i sosiale medier uten hijab.

– Hijaben har fått en ny betydning

Kvinnen som frem til 2011 het Charlotte, konverterte samme år som navneskiftet til islam.

– Jeg er fremdeles muslim, men jeg trenger å starte på ny på grunn av den endringen jeg går gjennom, sier Bayan til TV 2

– De siste tre månedene har endret meg, og hijaben har fått en ny betydning. Det er mye smerter, sier 24-åringen.

Ber folk tenke seg om

Bayan ber de som leser saken og har en mening om saken om å ta hensyn.

– Jeg ber om at leserne og alle de som kommenterer skal vite at jeg er en vanlig person med vanlige problemer. Jeg ønsker at folk tenker seg om før de dømmer en person de ikke kjenner.

Bayan sier hun står midt i en personlig endring og derfor ikke kan stille til TV-intervju.

I januar ble frisør Merete Hodne i Gulating lagmannsrett dømt til å betale en bot på 7.000 kroner for å ha nektet hijab-kledde Malika Bayan (24) adgang til sin frisørsalong på Bryne.

Bare dager senere gikk Bayan til et nytt søksmål; denne gangen for uttalelser Hodne skal ha kommet med om henne på Facebook.

– Bakgrunnen for søksmålet er to uttalelser på Hodnes Facebook-sider som omhandler Bayans privatliv og som etter vårt syn går utenfor ytringsfrihetens rammer, sa 24-åringens advokat, Sulman Hussain hos advokatfirmaet Actio, til NTB.

Advokat: Ingen konsekvenser

Bayans advokat Sulman Hussain sier det faktum at hennes klient har droppet hijaben, ikke endrer innholdet i det siste søksmålet.

– At Malika Bayan nå har tatt av seg hijaben har ingen betydning for søksmålet mot Merete Hodne. Søksmålet gjelder sjikanerende uttalelser om henne som person og hennes privatliv, og det har derfor ingen relevans eller betydning for hijabbruken, sier Hussain.

Frisør Merete Hodne sier at hun er glad for at Bayan har sluttet å bruke hijab.

– Jeg er glad, fordi jeg ønsker ikke at noen skal bruke hijab, sier hun til TV 2.

– Jeg har alltid tenkt og håpet på at hun kom til å gjøre det en vakker dag.

– Hva er din kommentar med tanke på rettssakene dere to har vært gjennom?

– At det er en skam hvis jeg ikke nå blir 100 prosent frikjent.

– Selv om jeg er såret over å ha blitt saksøkt, så er jeg glad for at hun nå har tatt til vett.

– Jeg ønsker bare at den jenta skal få det godt.